  Виталий Пронин Асваланмы ӝутскиз, 7 ар ортчыса? «Мынам Удмуртие» ТРК-ысь удмурт телепередачаосты дасясь журналистъёс июле потӥзы отпуске. Озьыен, удмурт передачаосты возьматэмысь дугдӥзы.Азьвыл таӵе югдур пумысен калык сокем уг ӵашеты вал, но туэ «Удмурт Кенеше» гинэ ӝожтӥськыса дасо адями жингыртӥз ни. Та сярысь ивортӥз ассоциацилэн тӧроезлэн воштӥсез Валерий Хохряков. Югдурез валэктыны курыса, «кенешчиос» вазиськизы «Мынам Удмуртие» ТРК-ысь анай кылъя передачаос понна кыл кутӥсь Сергей Касаткинлы.- 7 ар ӵоже ини, арлы быдэ, удмурт но, ӟуч но, бигер но телепередачаосмес дасясьёс июле пото отпуске. Кыле на 7 минутъем ӟуч кылын мынӥсь иворъёсын передача. Малы озьы лэсьтӥське? Нырысь ик, гужем удмурт телепередачаосты учкись туж ик ӧвӧл. Калык сад-бакчаосаз тырше, тросгес кылзэ радиоез. Кыкетӥез, гужем шорын ӵемысь  ёрмоно иворъёслы. Куинетӥез, коньдон шыръян понна, - шуиз Сергей Анатольевич.Но «Удмурт Кенешлэсь» кивалтӥсьсэ Игорь Семёновез сыӵе валэктон ӧз буйгаты. Калык куре бере, югдурез тупатоно. Правительствоын но, Кун Кенешын но ужасьёс отпуске потало, но уж уг дугды ук.Нош тӧролэн воштӥсез Валерий Хохряков та югдурлэсь ӟеч палзэ синйылтӥз: татчыозь калык шып улӥз, нош табере мылкыдзэ вера. Озьыен, асваланэз ӝутӥське.Сергей Касаткин оскытӥз: калык куре бере, вуоно арысен югдурез тупатом.Елена Миннигараева   Теги: Удмурткенеш  